Sekuriteitsmaatskappy betaal glo 56 denkbeeldige werknemersArgieffoto (Foto: Maroela Media) ŉ 49-jarige man sal binnekort in die landdroshof in Potchefstroom in Noordwes verskyn op aanklag van bedrog en geldwassery. Hy is Woensdagoggend vroeg in Johannesburg in hegtenis geneem deur die Valke se eenheid wat ernstige korrupsie ondersoek. “Die verdagte was tussen 2019 en 2020 die algemene bestuurder by ŉ sekuriteitsmaatskappy,” sê kol. Katlego Mogale, woordvoerder van die direktoraat vir prioriteitsmisdaadondersoeke (die Valke). “Hy het na bewering distrikstoesighouers in Noordwes genader om denkbeeldige werknemers aan te stel. Uiteindelik is vermoedelik 56 denkbeeldige persone aangestel wat elk ŉ salaris van R5 000 per maand ontvang het.” Die fiktiewe werknemers het na bewering hul maandelikse salarisse in fiktiewe bankrekeninge ontvang. Die verdagte het later die betalings omgekeer en dit in sy persoonlike rekening inbetaal. “Hy het uiteindelik na bewering tot R2,1 miljoen oor ŉ periode van 12 maande in sy sak gesteek.”